Helena Artmann Andresen (LA), 2023-10-13:
Nå, nu står vi her igen og skal førstebehandle et forslag om fordeling af gymnasieelever.
Desværre er det ikke en ny model.
Jeg havde håbet, at regeringen for længst havde indkaldt til forhandlinger om en ny model, og jeg kan lige så godt starte med at sige, at Liberal Alliance ikke kommer til at stemme for, for vi kommer aldrig til at lægge stemmer til at reducere de unge til en brik i et politisk spil.
Noget af det værste i politik er, når initiativer med et bestemt formål bliver brugt til andre opgaver, der ligger langt væk fra deres egentlige formål.
Elevfordelingsmodellen er et glimrende eksempel på dette.
Er LA tilfredse med den model, vi behandler i dag?
Den model, der bliver præsenteret i dag, er faktisk dårligere end den model, der var inden indkomstfordelingen, for med den tidligere fordeling var det kun i forhold til stx og hf, at der blev fordelt.
Det er det ikke længere.
Drop nu al fordeling af elever på hhx, htx og hf!
I mellemtiden, hvor regeringen ikke har fremlagt en ny model, har jeg i samarbejde med en god rektor, som sætter elevernes frie valg og trivsel først, lavet Liberal Alliances bud på en måde at fordele elever på – og jeg sender den meget gerne over; det vil blive lidt langt at folde det hele ud her, selv om vores model er meget mindre bureaukratisk end den, vi har nu.
I store træk gør vi op med politisk fordeling af elever.
Elever skal ikke fordeles på baggrund af deres forældres indkomst, hvilken etnicitet de har, eller hvor langt man har fra sit hjem.
Det skal være slut med politisk fordeling af elever, der ikke er i udkantsområderne.
Når det kommer til udkantsgymnasierne, går vi – indrømmet – undtagelsesvis på kompromis med det helt frie valg for at sikre, at elever fra udkantsområderne også i fremtiden har mulighed for at kunne vælge mellem flere gymnasier i deres lokalområde og ikke skal tvinges til at skulle vælge et gymnasie langt væk fra deres bopæl, fordi de resterende gymnasier har måttet dreje nøglen om.
Det er et middel til at nå et mål om flere frie valg.
Vi vil også beholde udkantstilskuddet.
I vores model vil udkantsgymnasierne have ansvaret for selv at tiltrække minimum 56 elever årligt.
Lykkes det, fordeles eleverne fra lokalområdet med kortest afstand, så et udkantsgymnasie vil have 84 elever, og der bliver ikke fordelt én elev mere end det.
Kan udkantsgymnasiet inden for 3 år ikke tiltrække 56 elever ved egen hjælp, vil det medføre, at gymnasiet må lukke.
For Liberal Alliance er det afgørende, at gymnasierne har et højt fagligt niveau og en sund elevkultur.
Det er desværre ikke tilfældet på alle gymnasier i dag.
Derfor vil vi også indføre mere tilsyn med de gymnasier, som har mange socialt udsatte elever, og vi vil ændre taxametermodellen, så gymnasierne ikke har et økonomisk incitament til at lade fagligt svage elever bestå deres studentereksamen.
Liberal Alliance kæmper for det friest mulige gymnasievalg, hvor vi samtidig passer på vores udkantsgymnasier, hvor der er et højt fagligt niveau, og hvor ingen elever bliver udsat for social kontrol.
Tak for ordet.
Jeg kan lige så godt starte med at sige, at Liberal Alliance stemmer for lovforslaget.
Det gør vi både, fordi vi er en del af forårets finanslov, og fordi det er rigtig godt, at vi giver børn en bedre mulighed for udsat skolestart.
Forskningen viser jo, at hvis børn ikke får en god skolestart, kan det have konsekvenser for resten af barnets skoleforløb.
Det år, hvor barnet fylder 6 år, indtræder undervisningspligten, og det er ikke alle børn, der er klar til skolens udfordringer og krav.
Med lovforslaget bliver det lederen af dagtilbuddet, der bliver ansvarlig for, at der udarbejdes en vurdering af et barn optaget i dagtilbuddet, som forventes at begynde i skole i det kommende skoleår, hvis der er forhold relateret til barnets trivsel, læring, udvikling og dannelse.
Fra Liberal Alliances side kunne vi godt have tænkt os lidt mere tillid til den professionelle dømmekraft, og at der ikke blev sat nye proceskrav op.
Jeg skal hilse og sige, at DF og Konservative også støtter lovforslaget.